Lav et referat af nedenstående tekst:

Tekst:
Var en 27-årig nordjyde ved at planlægge et egentligt skoleskyderi, da han bestilte en riffel gennem det mørke internet i december 2020? Eller havde han for længst droppet sine fantasier om at dræbe? Spørgsmålet bliver afgjort torsdag, når Retten i Aalborg forventes at afsige dom i en usædvanlig sag mod den 27-årige. Han har tilstået og bliver med sikkerhed dømt for, at han i sommeren 2020 opbevarede en ladt 9 mm-pistol af mærket Glock i en skrivebordsskuffe sammen med i alt 48 skarpe patroner. Men de væsentlige forhold i den rejste tiltale nægter han sig skyldig i. Kortlagde flere skoler Han nægter, at hans undersøgelser i 2020 af blandt andet Tilst Skole i Aarhus, af Mariagerfjord Idrætsskole og Borremose Efterskole ved Nørager skulle føre til et egentligt angreb. Og han påstår, at udarbejdelsen af et 178-sider langt manifest, der skulle fremlægges i forbindelse med en massakre kaldet “V-Day", blot var resultatet af en ekstrem fascination og psykisk sygdom, som han for længst havde bevæget sig væk fra. At han ifølge Anklagemyndigheden også havde skulle have forberedt sig til et eller flere masseskyderier ved at opnå våbentilladelse og skydefærdigheder, anskaffe bil og såkaldt taktisk beklædning samt researche på tidligere skoleskyderier, afviser han. - Det var bare sygelige fantasier, som jeg fik rystet mig fri for af egen styrke, sagde den tiltalte mandag, da han fik muligheden for at tage ordet en sidste gang i Retten i Aalborg. Kun anholdelse forhindrede angreb En mentalerklæring peger på, at han er utilregnelig og ikke er egnet til almindelig straf. Anklagemyndigheden har allerede givet udtryk for, at anklager Kim Kristensen vil kræve den 27-årige idømt en behandlingsdom på psykiatrisk afdeling. Imidlertid procederede anklageren for, at det var anholdelsen af den 27-årige, der forhindrede et massedrab, og at han helt frem til det sidste fortsatte sin planlægning. - Med så grundig forberedelse, så er det for mig åbenbart, at man har haft til forsæt at dræbe flere personer. Tiltaltes plan blev heldigvis ikke ført ud i livet, altså han fik ikke dræbt nogen, sagde anklageren. En halvautomatisk AR-15-riffel Anholdelsen fandt ifølge anklageren sted 16. december 2020, da politiet afslørede, at den 27-årige havde forsøgt at købe en halvautomatisk AR-15-riffel med den elektroniske valuta bitcoin. Den tiltalte har selv forklaret i retten, at han blot undersøgte detaljer om riflen, som han ville have undersøgt et par bukser. Han ville aldrig købe riflen, siger hans forsvarsadvokat, Ulrik Andreas Henriksen. - Det er ikke en bestilling, det er ikke en ordre. Det er bare fascination af skoleskyderier, fascination af våben, siger Ulrik Andreas Henriksen. Forsvareren afviser politiets teori om, at den 27-årige skulle have forberedt skyderiet i en periode på fem år, inden han blev anholdt i december 2020. Han mener, planerne blev droppet i 2018. - Min klient har ikke lavet et skoleskyderi. Han har bare haft en syg fantasi, der kulminerede i en række konkrete forberedelseshandlinger, siger forsvarsadvokat Ulrik Andreas Henriksen til TV 2. Kvindehadske 'incels' I forbindelse med sagen er det kommet frem, at den 27-årige var særdeles aktiv i forskellige onlinegrupper, hvor såkaldte incels udveksler meninger baseret på et grundlæggende had til kvinder. Incel er en forkortelse for ufrivilligt cølibat, og efter en række skoleskyderier i blandt andet USA og Canada hyldes gerningsmændene i grupperne. Politiets Efterretningstjeneste har i sin seneste vurdering af terrortruslen mod Danmark beskrevet, at der også herhjemme kan være risiko for angreb af terrorlignende karakter fra incels - uden dog at pege direkte på den 27-årige. Den 27-årige skrev blandt andet i 2018, at "jeg fucking hader piger, muligvis mere end nogen andre". Ifølge digital analytiker Christian Skettrup fra Foreningen Digitalt Ansvar kan den 27-årige spores til tusindvis af opslag i flere kvindehadske fora på internettet. - Han har været ekstremt aktiv i de her onlinefora, har Christian Skettrup forklaret til TV2 Nord. Politiets Efterretningstjeneste skriver i sin redegørelse om incels, at: - Begrebet dækker over personer, i langt overvejende grad mænd, der er frustrerede over ikke at være i stand til at opnå romantiske eller seksuelle forhold til kvinder. De finder ligesindede i en virtuel subkultur, der er repræsenteret på en række forskellige virtuelle platforme, skriver PET. - Nogle radikaliserede incels giver på disse platforme udtryk for et markant kvindehad samt had til mænd, der opfattes som havende succes med kvinder, skriver PET videre. Der forventes skyldkendelse i sagen i Retten i Aalborg klokken 11. Herefter vil den 27-åriges mentalerklæring blive gennemgået, og forsvarer og anklager skal procedere for straffen, der efter planen udmåles senere torsdag.

Referat:
Det er ikke ulovligt at hade kvinder og fantasere om et skoleskyderi. Sådan lyder forsvaret for en 27-årig, der risikerer psykiatrisk anbringelse.